Vaskivuoren lukio keväällä 2016.
**Vaskivuoren lukio** on lukio Länsi-Vantaalla Myyrmäessä. Siellä opiskelee noin 1 100 opiskelijaa, tehden siitä Vantaan toiseksi suurimman lukion. Vaskivuoreen pyrkii Vantaalla vuosittain ensisijaisena hakutoiveena toiseksi eniten hakijoita.. Lukioon valitaan vuosittain yhteensä 357 uutta opiskelijaa. Lukiolla on erityislinjojen (musiikki, tanssi ja media) lisäksi vahva opiskelutarjonta kieliin sekä teatteriin. Opiskelijoista n. 900 opiskelee yleislukiossa, n. 131 musiikkilukiossa, n. 27 tanssilukiossa ja n. 68 medialinjalla.

Vaskivuoren lukion monet opiskelijat ja koulun joukkueet ovat menestyneet hyvin monella opintojen, liikunnan ja julkisen esiintymisen saralla. Kevään 2020 yo-kirjoituksissa Vaskivuoren lukio oli Vantaan paras, sijoittuen valtakunnallisesti sijalle 138.

Lukion naapureina ovat kevyen liikenteen Myyrmäenraitin varrella etelässä Myyrmäen urheilutalo ja pohjoisessa Uomarinteen koulu.

Lukion pitkäaikainen rehtori oli Eira Kasper. Nykyinen rehtori on Elina Arokannas.

Historiaa
---------

*Kaivokselan yhteiskoulu* toimi aluksi pari vuotta Kaivokselan kansakoulun yhteydessä. Oma, arkkitehtitoimisto Osmo Siparin suunnittelema koulurakennus valmistui vuonna 1970 Myyrmäen alueen ensimmäisenä julkisena rakennuksena. Peruskoulu-uudistuksessa *Myyrmäen yhteiskoulu* jaettiin vuonna 1977 *Myyrmäen yläasteeksi ja lukioksi*. Vaskivuoren lukio sai nykynimensä, kun vuonna 1996 Myyrmäen lukioon yhdistettiin Vantaanjoen lukio. Koulua peruskorjattiin ja laajennettiin 800 neliömetrin lisärakennuksella vuosina 2004–2007.

Lukion nimi on johdettu lähellä sijaitsevasta Vaskivuoren mäestä. Vuonna 2006 Hämeenkylän lukiokin yhdistettiin Vaskivuoreen. Samalla yläaste siirtyi Hämeenkylään osaksi Hämeenkylän koulua.

Erikoislukiolinjat
------------------

Noin 20 prosenttia Vaskivuoren lukion opiskelijoista opiskelee jonkun erikoislukio-ohjelman mukaisesti.

### Musiikkilukio

Musiikki- ja tanssilukiossa on yhteensä 120 opiskelijaa. Vuosittain musiikkilukioon valitaan 33 uutta opiskelijaa. Musiikkilukioon opiskelijat valitaan yhteispistemäärän mukaan, joka muodostuu pääsykokeesta ja peruskoulun päättötodistuksen lukuaineiden keskiarvosta. Musiikkilukiossa opiskelijat suorittavat vähintään 13 musiikkikurssia pakollisina opintoina. Musiikkilukiolaiset voivat jättää kahdeksan kurssia pois valtakunnallisesta opetussuunnitelmasta. Pakollisten aineiden kaikista kursseista on kuitenkin suoritettava vähintään puolet.

Musiikkilukion toimintaan kuuluvat esimerkiksi erilaiset kuorot, musiikkiteatteri, Big Band sekä maksulliset soitto- ja laulutunnit. Musiikkilukiossa voi opiskella myös kaksi kurssia äänitystekniikkaa.

### Tanssilukio

Vaskivuoren lukiossa alkoi tanssipainotteinen ohjelma lukuvuonna 2000–2001. Syksystä 2004 tanssipainotus muuttui tanssilukioksi. Vuosittain tanssilukioon valitaan 7 opiskelijaa. Opiskelijat valitaan yhteispistemäärän mukaan, joka koostuu peruskoulun päättötodistuksen lukuaineiden keskiarvosta ja pääsykokeiden pistemäärästä.

Tanssilukiossa opiskellaan nykytanssia, jazztanssia, improvisaatiota, koreografiaa ja tanssinhistoriaa. Lisäksi tanssilinjalaiset suorittavat kaksi kurssia musiikkia. Kolmantena vuonna on mahdollisuus tehdä tanssin lukiodiplomi. Opiskelijat noudattavat erikoislukion tuntijakoa ja voivat jättää valtakunnallisen tuntijaon mukaisia kursseja pois opinto-ohjelmastaan.

### Medialinja

Medialinja alkoi vuonna 2006, kun Vaskivuoren lukio yhdistyi Hämeenkylän lukion kanssa. Medialinjan aloittaa vuosittain 24 opiskelijaa. Heidät valitaan yhteispistemäärän mukaan, joka koostuu peruskoulun päättötodistuksen lukuaineiden keskiarvosta sekä hakemuksen ja haastattelun pistemäärästä.

Medialinjan tavoitteena on tarjota lukiolaisille toimittajan työhön keskittyvää media-alan koulutusta sekä antaa perusvalmiuksia media-alalle. Linjalla opiskellaan lehti-, televisio- ja radiotyötä. Opiskelija suorittaa 8–13 mediakurssia, joista osa on pakollisia ja osa valinnaisia.

Tunnettuja opiskelijoita
------------------------

* Valtteri Filppula, jääkiekkoilija
* Ilari Filppula, jääkiekkoilija
* Emma Karasjoki, toimittaja
* Panu Larnos, laulaja
* Chike Ohanwe, näyttelijä
* Teemu Pulkkinen, jääkiekkoilija
* Viivi Pumpanen, Miss Suomi 2010
* Axl Smith, juontaja ja muusikko
* Lauri Mikkola, laulaja
* Matti Airaksinen, radiojuontaja ja DJ
* Perttu Pölönen, vuoden luovin suomalainen 2014
* Ylona, UMK 2016 kilpailija
* Yona, laulaja
* Ringa Manner, laulaja-lauluntekijä
* Edvard Sandholm, tubettaja
* Raili Raitala, näyttelijä
* Raul Ruutu, muusikko
* Aleksi Virolainen, e-urheilija

Lähteet
-------

1. ↑  Yhteystiedot *Vaskivuoren lukio*. Vantaa:  Vantaan kaupunki. Viitattu 6.5.2016.
2. ↑  Vaskivuoren lukion yhteystiedot Vaskivuoren lukio. Viitattu 25.1.2024.
3. 1 2  Vantaan karttapalvelu (Haku hakusanalla *Vaskivuoren lukio*. Valinnat: Aluejaot: *Suuralueet* ja *Kaupunginosat*) Vantaan kaupunki. Viitattu 6.5.2016.
4. 1 2  Vaskivuoren lukion verkkosivut Vaskivuoren lukio. Viitattu 19.8.2022.
5. ↑   (Arkistoitu – Internet Archive)
6. ↑  Vaskivuoren lukio on yleis-, musiikki- sekä tanssilukio Vantaalla Myyrmäessä *Vaskivuoren lukio*. Vantaa:  Vantaan kaupunki. Viitattu 6.5.2016.
7. ↑  Linjat. Vaskivuoren lukio on yleis-, musiikki- sekä tanssilukio Vantaalla Myyrmäessä *Vaskivuoren lukio*. Vantaa:  Vantaan kaupunki. Viitattu 6.5.2016.
8. ↑  Menestystä *Vaskivuoren lukio*. Vantaa:  Vantaan kaupunki. Viitattu 6.5.2016.
9. ↑  Ylioppilaat | Piskuinen Paltamon lukio loikkasi yli 250 sijaa lähelle eliittilukioita – Katso, miten lukiot menestyivät ylioppilaskirjoituksissa *Helsingin Sanomat*.  18.5.2020. Viitattu 18.5.2020.
10. ↑  Länsi-Vantaan kaupunkipolut: Myyrmäki • Kaivoksela • Vapaala (pdf) (Vaskivuoren lukiosta s. 14/48)  2/2009. kotikaupunkipolut.fi. Viitattu 6.5.2016.

Aiheesta muualla
----------------

* Kuvia tai muita tiedostoja aiheesta **Vaskivuoren lukio** Wikimedia Commonsissa

* Lukiokoulutus ja ammatillinen koulutus Vantaalla (2016, pdf) (Arkistoitu – Internet Archive) (vantaa.fi)
* Rumba: Pintandwefall, Wrecking Queens, Axl Smith ja kumppanit palaavat lauantaina kotikonnuilleen
* Vantaan Sanomat: Vaskivuori on Vantaan ikioma tähtitehdas (Arkistoitu – Internet Archive)
* Mikko Puttonen: Jättikoulu jyrää seiskan pojat (6.3.2012) (tiede.fi)